**Posebni ukrepi**

**1. Prihod v šolo, odhod iz šole**

Učenci prihajajo v šolo sami, starši jih pospremite le do vhodnih vrat. Ob vhodu v šolo bodo dežurni učitelji usmerjali otroke v matične učilnice.

Učenci prihajajo v šolo 15 minut pred začetkom pouka, razen učencev vozačev, ki so vezani na prihode šolskih avtobusov po voznem redu.

Za učence 1. in 2. razreda, bo organizirano jutranje varstvo od 6.00 dalje v Dutovljah in 6.30 v Tomaju.

Iz podaljšanega bivanja odidejo učenci sami iz šolskih prostorov v spremstvu učiteljev, starši jih počakate pred šolo, po potrebi pozvonite pri vhodnih vratih ali pokličite na telefon podaljšanega bivanja (številka je pri zvoncu).

**2. Izvajanje pouka**

Izvajali bomo obvezni in razširjeni program. To pomeni, da bomo v šoli poleg pouka rednih predmetov izvajali tudi celoten pouk obveznih in neobveznih izbirnih predmetov, dodatni in dopolnilni pouk, dodatno strokovno/učno pomoč, jutranje varstvo, varstvo vozačev in podaljšano bivanje, dneve dejavnosti, interesne dejavnosti in šole v naravi.

Celotni program bo v največji možni meri potekal v t. i. oddelčnih mehurčkih, ob upoštevanju priporočil za omejevanje širjenja virusa.

**3. Prehrana**

Učenci bodo prejemali malico, kosilo, popoldansko malico v skladu z junijskimi prijavami staršev. Malica bo v matičnih učilnicah, kosilo pa po vnaprej določenem razporedu v jedilnici in večnamenskem prostoru med 11.30 in 13.30.

**4. Ukrepi za omejevanje širjenja epidemije**

V šolo prihajamo le zdravi učenci in zaposleni. Ob znakih: povišana telesna temperatura, zamašen nos/nahod, kihanje, kašljanje, bolečine v žrelu, težko dihanje, glavobol, bolečine v mišicah, driska, slabost/bruhanje, sprememba zaznavanja vonja in/ali okusa, neobičajna utrujenost, vnetje očesnih veznic tako v blagi kot v težji obliki, ostanemo doma.

V šoli bomo skrbeli za prezračevanje prostorov, higienske ukrepe čiščenja in razkuževanja. Pomembno je upoštevanje higiene umivanja in (po potrebi) razkuževanja rok, higiene kašljanja in kihanja.

**5. Pogoj PCT in uporaba zaščitnih mask**

Odraslim je vstop v šolo možen le s pogoji PCT. Vsi učenci uporabljajo zaščitne maske v skupnih prostorih šole (npr. hodniki, WC-ji, garderobe, ob vstopu v jedilnico …) in na avtobusu. Učenci od 1. do 5. razreda NE nosijo mask v učilnicah, učenci od 6. do 9. razreda pa jih uporabljajo ves čas pouka, razen pri pouku športa. Zaposleni in zunanji obiskovalci uporabljamo zaščitno masko v vseh prostorih šole.

Za učence od 7. do 9. razreda NIJZ priporoča prostovoljno samotestiranje. Testi za samotestiranje učencev bodo na voljo v lekarnah od ponedeljka, 30. 8. 2021. V skladu z navodilom Ministrstva za zdravje, bodo lekarne teste brez posebnih potrdil izdajale staršem ali zakonitim zastopnikom s Kartico obveznega zdravstvenega zavarovanja.

NIJZ priporoča, da učenci samotestiranje izvedejo v nedeljo zvečer ali v ponedeljek zjutraj, saj v primeru pozitivnega testa (in kasnejši potrditvi okužbe s testom PCR) v karanteno ne bo potrebno celotnemu oddelku.

**6. Vozni red**

Vozni red šolskih privozov in odvozov ostaja nespremenjen!